Wes-Kaapse wynboer steek man glo met mes dood | Netwerk24
Deur Maygene de Wee 11 Julie 2019 14:05
Jan Malan Foto: Facebook
Jan Malan (57), eienaar van die Sir Robert Stanford-wynlandgoed op Stanford, word daarvan aangekla dat hy op 2 Julie vanjaar vir Johan Fortuin (49), ’n inwoner van Stanford, na bewering ná ’n onderonsie by Fortuin se huis met ’n mes doodgesteek het.
Volgens inligting het Malan, wat ook ’n eiendomsagent is, op 2 Julie op sy plaas aangekom en ’n Volkswagen Golf op sy eiendom gesien. Die voertuig het glo weggejaag waarna hy (Malan) dit agternagesit het en tot in Dreyerstraat, Hopland, gevolg het waar die voertuig glo by ’n erf ingery het.
Malan het glo vir die bestuurder van die Golf gevra wat hy op sy plaas gesoek het, waarna daar glo ’n onderonsie tussen die twee mans uitgebreek het en Fortuin met ’n mes doodgesteek is.
Fortuin is in die Hermanus-hospitaal aan sy wonde dood.
Malan is kort daarna in hegtenis geneem en het op Donderdag 4 Julie sy eerste verskyning in die landdroshof op Hermanus gemaak.
Hy is Maandag op borgtog van R3 000 vrygelaat en mag vir die duur van die verhoor glad nie op Stanford woon nie. Hy mag ook slegs Maandae tot Vrydae tussen 08:00 en 17:00 op sy plaas wees vir werk. Hy is ook gelas om sy paspoort aan die polisie te oorhandig.
Die saak is tot 19 September uitgestel.
* Verskeie pogings deur Netwerk24 om kommentaar by Malan te kry was onsuksesvol.
Johan Fortuin en sy vrou, Dorothy.Foto: Facebook
Meer oor: Johan Fortuin | Jan Malan | Stanford | Moord | Messteek